РЕГЛАМЕНТ ЗА ИЗПЪЛНЕНИЕ (ЕС) 2021/556 НА КОМИСИЯТА

от 31 март 2021 година

за изменение на регламенти за изпълнение (ЕС) 2017/1529 и (ЕС) № 540/2011 по отношение на условията за одобряване на основното вещество натриев хлорид

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 във връзка с член 23, параграф 5 от него,

като има предвид, че:

(1) С Регламент за изпълнение (ЕС) 2017/1529 на Комисията (2) активното вещество натриев хлорид бе одобрено като основно вещество и включено в част В от приложението към Регламент за изпълнение (ЕС) № 540/2011 на Комисията (3). Комисията взе решението си въз основа на технически доклад, предоставен от Европейския орган за безопасност на храните („Органа“) и на доклад за преглед (4), изготвен от Комисията.

(2) Одобрението на основното вещество натриев хлорид, вписано в част В от приложението към Регламент за изпълнение (ЕС) № 540/2011, бе ограничено до употребата на веществото като фунгицид и инсектицид.

(3) През ноември 2017 г. организацията Collectif Anti-baccharis подаде до Комисията заявление в съответствие с член 23, параграф 3 от Регламент (ЕО) № 1107/2009, актуализирано през август 2018 г. и юли 2020 г., с което поиска натриевият хлорид да бъде разрешен за употреба и като хербицид.

(4) Комисията поиска научно съдействие от Европейския орган за безопасност на храните („Органа“). В резултат на тази консултация бе направено заключението, че поради характера на веществото и обхвата на искането не е необходимо Органът да извърши нова научна оценка. Комисията изготви актуализиран доклад за преглед, като взе предвид изготвения по-рано от Органа технически доклад (5) и предоставената от заявителя информация.

(5) На 25 януари 2021 г. Комисията представи на Постоянния комитет по растенията, животните, храните и фуражите актуализирания доклад за преглед и проекта на регламент.

(6) На заявителя бе дадена възможност да представи коментари по актуализирания доклад за преглед.

(7) Може да се очаква че натриевият хлорид отговаря на изискванията в член 23 от Регламент (ЕО) № 1107/2009 по отношение на употребата като хербицид, съгласно изложеното в актуализирания доклад за преглед. Поради това употребата на натриевия хлорид като хербицид следва да бъде разрешена. Освен това, като се има предвид фактът, че се разрешава нов вид употреба на натриевия хлорид, както и че съгласно актуализирания доклад за преглед на натриев хлорид е допустимо да бъдат разрешени и други негови употреби, целесъобразно е прилаганото понастоящем ограничение за употреба само като фунгицид и инсектицид да отпадне.

(8) В съответствие с член 13, параграф 2 от Регламент (ЕО) № 1107/2009 във връзка с член 6 от посочения регламент и с оглед на съвременните научно-технически познания обаче е необходимо някои условия за употребата на активното вещество да бъдат запазени.

(9) Поради това регламенти за изпълнение (ЕС) 2017/1529 и (ЕС) № 540/2011 следва да бъдат съответно изменени.

(10) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Изменение на Регламент за изпълнение (ЕС) 2017/1529 Приложение I към Регламент за изпълнение (ЕС) 2017/1529 се изменя в съответствие с приложение I към настоящия регламент.

Член 2 Изменениe на Регламент за изпълнение (ЕС) № 540/2011 Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.

Член 3 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 31 март 2021 година. За Комисията Председател Ursula VON DER LEYEN

(1) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(2) Регламент за изпълнение (ЕС) 2017/1529 на Комисията от 7 септември 2017 г. за одобрение на основното вещество натриев хлорид в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 232, 8.9.2017 г., стр. 1).

(3) Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

(4) Final Review report for the basic substance sodium chloride finalised in the Standing Committee on Plants, Animals, Food and Feed at its meeting on 20 July 2017 and amended on 25 January 2021 in view of the approval of sodium chloride as basic substance in accordance with Regulation (EC) No 1107/2009 (Окончателен доклад за преглед на основното вещество натриев хлорид, финализиран от Постоянния комитет по растенията, животните, храните и фуражите на заседанието му от 20 юли 2017 г. и изменен на 25 януари 2021 г. с оглед на одобрението на натриев хлорид като основно вещество в съответствие с Регламент (ЕО) № 1107/2009); SANTE/10383/2017– rev.2.

(5) EFSA (European Food Safety Authority), 2017. Technical report on the outcome of the consultation with Member States and EFSA on the basic substance application for (sea) salt (sodium chloride) for use in plant protection as fungicide and insecticide (ЕОБХ (Европейски орган за безопасност на храните), 2017 г. Технически доклад за резултатите от консултацията с държавите членки и ЕОБХ във връзка със заявлението за одобряване на основното вещество (морска) сол (натриев хлорид) за целите на употребата за растителна защита като фунгицид и инсектицид). Допълнителна публикация на ЕОБХ 2017:EN-1172. 56pp.doi:10.2903/sp.efsa.2017.EN-1172.